ai4bharat/Pralekha huggingface dataset:
பிரதமர் அலுவலகம்
உத்தரகாண்ட் சமோலியில் ஏற்பட்ட பனிச்சரிவினால் பாதிக்கப்பட்டவர்களுக்கு நிவாரணத் தொகை வழங்க பிரதமர் ஒப்புதல்
உத்தரகாண்ட் மாநிலம் சமோலியில் பனிச்சரிவினால் ஏற்பட்ட வெள்ளப்பெருக்கில் பாதிக்கப்பட்டவர்களுக்கு, பிரதமர் தேசிய நிவாரண நிதியிலிருந்து உதவித் தொகை வழங்க, பிரதமர் திரு.நரேந்திர மோடி ஒப்புதல் அளித்துள்ளார். இந்த விபத்தில் உயிரிழந்தவர்களின் குடும்பத்தினருக்கு தலா ரூ.2 லட்சமும், படுகாயமடைந்தவர்களுக்கு ரூ.50,000-மும் நிவாரணத் தொகை வழங்குவதற்கு பிரதமர் ஒப்புதல் அளித்துள்ளார்.
பிரதமரின் அலுவலகம் விடுத்துள்ள சுட்டுரை செய்தியில், “உத்தரகாண்ட் சமோலியில் பனிச்சரிவினால் ஏற்பட்ட வெள்ளப் பெருக்கில் உயிரிழந்தவர்களின் குடும்பத்தினருக்கு தலா ரூ.2 லட்சமும், படுகாயமடைந்தவர்களுக்கு ரூ.50,000-மும். பிரதமரின் தேசிய நிவாரண நிதியிலிருந்து வழங்குவதற்கு பிரதமர் திரு.நரேந்திர மோடி ஒப்புதல் அளித்துள்ளார்” என்று தெரிவித்துள்ளது
மனித வள மேம்பாட்டு அமைச்சகம்
ஐஐடி காரக்பூரின் 67-வது பட்டமளிப்பு விழாவில் உரையாற்றிய திரு.தர்மேந்திர பிரதான், தற்சார்பு இந்தியாவிற்கு ஊக்கமளிக்கும் வகையில், எரிசக்தித் துறை மற்றும் செமிகண்டக்ர் சிப் உற்பத்தியில் புதிய கண்டுபிடிப்புகளை மேற்கொள்ள அழைப்பு
நமது புதிய தலைமுறையினரின் உறுதிப்பாடு, தொழில்முனைவு உணர்வு & புதுமைக் கண்டுபிடிப்புகள் மற்றும் கல்வி நிறுவனங்களின் வலிமை, 21-ம் நூற்றாண்டில், 130 கோடிக்கும் மேற்பட்ட கோவிட் தடுப்பூசிகளை செலுத்திய உள்ளிட்ட குறிப்பிடத்தக்க பல்வேறு சாதனைகளைப் படைக்க இந்தியாவிற்கு உதவியிருப்பதாக மத்திய கல்வி மற்றும் திறன் மேம்பாட்டுத்துறை அமைச்சர் திரு.தர்மேந்திர பிரதான் தெரிவித்துள்ளார்.
காரக்பூர் ஐஐடி-யின் 67-வது பட்டமளிப்பு விழாவில் உரையாற்றிய திரு.தர்மேந்திர பிரதான், சுதந்திரப் பெருவிழாவை நாம் கொண்டாடும் வேளையில், சுதந்திரத்திற்காகப் போராடிய தலைசிறந்த வீரரான ராஜ்குரு உள்ளிட்ட சுதந்திரப் போராட்ட வீரர்கள் பலர் உலாவிய கல்விக் கோவிலான இங்கு நடைபெறும் விழாவில் பங்கேற்றிருப்பதை நினைத்து பெருமிதம் அடைவதாகக் கூறினார். ஐஐடி காரக்பூர், தொடக்கத்திலிருந்தே இந்தியாவின் வளர்ச்சிக்கு முக்கியப் பங்களிப்பை வழங்கி வருவதாகவும் அவர் குறிப்பிட்டார்.
நம் நாட்டில் 3 முதல் 23 வயது வரை உடையவர்கள் 50கோடிக்கும் மேற்பட்டோர் இருப்பதாகக் கூறிய அமைச்சர், இவர்களுக்கு உரிய கல்வி மற்றும் திறன் பயிற்சிகளை வழங்குவதற்கான வாய்ப்புகள் ஏராளமாக உள்ளது என்றும் தெரிவித்தார். விமர்சன மனப்பாண்மை மற்றும் தகுதிவாய்ந்த தொழிலாளர்கள், 21-ம் நூற்றாண்டில் உலகப் பொருளாதாரத்திற்கு இந்தியா வழிகாட்ட உதவும் என்றும் அவர் கூறினார்.
குறைந்த செலவிலான, புதுமையான மாற்று எரிசக்தி முறைகளும், செமிகண்டக்டர் சிப் உற்பத்திக்கான புதுமைக் கண்டுபிடிப்புகளும், பொருளாதார அதிகாரமளித்தல் மற்றும் வேலைவாய்ப்பு உருவாக்கத்திற்கு மட்டுமின்றி, பூர்வோதய மற்றும் தற்சார்பு இந்தியாவை அடைய வழிவகுக்கும் என்றும் திரு.தர்மேந்திர பிரதான் தெரிவித்தார்.
அறிவியல் மற்றும் தொழில்நுட்பத்துறை
வெளிப்புற காற்று சுத்திகரிப்பானை தன்னுடைய குடியிருப்பு வளாகத்தில் சிஎஸ்ஐஆர்-சிஎம்ஈஆர்ஐ நிறுவியுள்ளது
துர்காப்பூரில் உள்ள அறிவியல் மற்றும் தொழிலக ஆராய்ச்சி நிறுவனம்-மத்திய இயந்திரமுறை பொறியியல் ஆராய்ச்சி நிறுவனம் , தான் உருவாக்கியுள்ள வெளிப்புற காற்று சுத்திகரிப்பானை தன்னுடைய குடியிருப்பு வளாகத்தில் நிறுவியுள்ளது
இது குறித்து பேசிய சிஎஸ்ஐஆர்-சிஎம்ஈஆர்ஐ இயக்குநர் பேராசிரியர்  ஹரிஷ் ஹிரானி, தொழிற்சாலைகள் மற்றும் வாகனங்களின் காரணமாக இந்நாட்களில் காற்று மாசு அதிகமாகியுள்ளது என்று கூறினார்.
அதுவும், கொவிட் காலத்தில் மாசு, நுண்ணுயிரிகள், பாக்டீரியா மற்றும் வைரஸ்கள் இல்லாமல் போனதால் இது தெளிவாக தெரிந்தது என்று குறிப்பிட்ட அவர், தமது நிறுவனம் உருவாக்கியுள்ள காற்று சுத்திகரிப்பானின் மூலம் 50 சதவீதம் வரை மாசை குறைக்க முடியும் என்றார்.
இது இயங்க வேண்டிய நேரத்தை பயனாளிகளே நிர்ணயிக்க முடியும். விலைக் குறைவான இந்த வெளிப்புற காற்று சுத்திகரிப்பானின் பராமரிப்பு செலவும் மிகவும் குறைவாகும்.
சிஎஸ்ஐஆர்-சிஎம்ஈஆர்ஐ குடியிருப்பு வளாகத்தில் உள்ள தெரு விளக்கு கம்பங்களில் இது பொருத்தப்பட்டுள்ளது. சூரிய சக்தியில் இது இயங்குகிறது. இதன் உற்பத்தி விலை ரூ. 25,000-ல் இருந்து ரூ. 30,000 வரை ஆகும்.
எஃகு பாகங்களுக்கு பதில் நெகிழியை பயன்படுத்தினால் இதன் உற்பத்தி செலவு இன்னும் குறையும். மேலும், அதிகளவில் உற்பத்தி செய்யப்படும் போதும் இதன் விலை மேலும் குறையும் என்று பேராசிரியர் ஹிரானி தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1699952
(Visitor Counter : 78
பிரதமர் அலுவலகம்
பிப்ரவரி 4 அன்று `சவுரி சவுரா’ நூற்றாண்டு விழா கொண்டாட்டங்களை பிரதமர் தொடங்கி வைக்கிறார்
பிரதமர் திரு நரேந்திர மோடி, உத்திரப்பிரதேசம் கோரக்பூரில் உள்ள சவுரி சவுராவில், இம்மாதம் 4ஆம் தேதியன்று , காலை 11 மணிக்கு, சவுரி சவுரா நூற்றாண்டு விழா கொண்டாட்டங்களைக் காணொலி வாயிலாகத் தொடங்கி வைக்கிறார். இந்திய சுதந்திரப் போராட்டத்தின் முக்கிய நிகழ்வான `சவுரி சவுரா’ சம்பவம் நடந்து அன்றுடன் நூறு ஆண்டுகள் ஆகின்றன.
இந்த விழாவில், சவுரி சவுரா நூற்றாண்டிற்கான சிறப்பு அஞ்சல் தலையையும் பிரதமர் வெளியிடுகிறார். உத்திரப் பிரதேச முதலமைச்சரும் விழாவில் கலந்து கொள்கிறார்.
(2021 பிப்ரவரி 4ஆம் தேதி முதல் 2022 பிப்ரவரி 4 வரை, உத்திரப் பிரதேச மாநிலத்தின் அனைத்து 75 மாவட்டங்களிலும் நூற்றாண்டு விழா கொண்டாங்களையும், பல்வேறு நிகழ்ச்சிகளையும் நடத்த அம்மாநில அரசு திட்டமிட்டுள்ளது.
பெண்கள் மற்றும் குழந்தை நலன் அமைச்சகம்
ஐ.என்.எஸ்.வி. தாரிணி குழுவுக்கு 2017-க்கான நாரிசக்தி விருது வழங்கப்பட்டது
ஐ.என்.எஸ்.வி. தாரிணி குழுவின் உறுப்பினர்களுக்கு மகளிர் மற்றும் குழந்தைகள் மேம்பாட்டுத்துறை அமைச்சர் திருமதி மேனகா சஞ்சய் காந்தி பெருமைமிகு நாரிசக்தி விருதினை இன்று  புதுதில்லியில் வழங்கினார். லெப்டினன்ட் கமாண்டர் வார்த்திகா ஜோஷி, லெப்டினன்ட் கமாண்டர் பிரதீபா ஜாம்வால், லெப்டினன்ட் கமாண்டர் ஸ்வாதி பதர்பல்லி, லெப்டினன்ட் ஐஸ்வர்யா போதப்பட்டி, லெப்டினன்ட் எஸ் எச் விஜயா தேவி, லெப்டினன்ட் பாயல் குப்தா, ஆகிய 6 உறுப்பினர்களைக் கொண்ட அனைத்துப் பெண்கள் குழுவினர் அமைச்சரிடமிருந்து இந்த விருதினைப் பெற்றுக்கொண்டனர்.
ஐ என் எஸ் வி தாரிணி குழுவினருடன் மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி மேனகா சஞ்சய் காந்தி.
இந்த நிகழ்ச்சியில் பேசிய அமைச்சர், குழுவினருக்கு பாராட்டுத் தெரிவித்தார். பல பெண்கள் பங்கேற்பதை பார்த்திராத வரலாற்றுச் சிறப்புமிக்க துறையில் சாதனை புரிவதற்கு அடுத்த தலைமுறைக்கு ஐ.என்.எஸ்.வி தாரிணிக்குழு உந்துசக்தியாக இருக்கும் என்றும் அவர் கூறினார். பின்பற்றத்தக்க துணிவையும், குழு உணர்வையும் அங்கீகரிப்பதில் நாரிசக்தி விருது ஒரு படி முன்னேற்றமாக இருக்கிறது என்றும் அவர் தெரிவித்தார்.
குடியரசுத்தலைவர் மாளிகையில், சர்வதேச மகளிர் தினத்தன்று  நாரிசக்தி விருதுகளை குடியரசுத்தலைவர் திரு ராம்நாத் கோவிந்த் வழங்கினார். அப்போது ஐ என் எஸ் வி தாரிணிக் குழு கப்பல் பயணத்தில் இருந்ததால் அந்த குழுவிற்கு விருது வழங்க இயலவில்லை.
மேலும் விவரங்களுக்கு www.pib.nic.in என்ற வலைதளத்தைப் பார்க்கவும்
-----
(Visitor Counter : 101
பெண்கள் மற்றும் குழந்தை நலன் அமைச்சகம்
ஊட்டச்சத்து இயக்கத்தின்கீழ் தமிழகத்திற்கு ரூ. 25931.46 லட்சம் நிதி விடுவிப்பு – மத்திய அரசு தகவல்
ஊட்டச்சத்து இயக்கத்தின்கீழ் கீழ் 2018-19 முதல் 2021-22ம் நிதியாண்டு வரை ரூ. 25931.46 லட்சத்தை மத்திய அரசு தமிழகத்திற்கு விடுவித்திருப்பதாக மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி. ஸ்மிருதி இரானி கூறியுள்ளார்.
இது தொடர்பாக மாநிலங்களவையில் எழுப்பப்பட்ட கேள்விகளுக்கு அவர் எழுத்து மூலம் அளித்துள்ள பதிலில், இதேபோன்று புதுச்சேரிக்கு 943.62 லட்சமும், ஆந்திரப் பிரதேசத்துக்கு 2563.32 லட்சமும், கேரளத்துக்கு 10974.73 லட்சமும், கர்நாடகத்துக்கு 14276.52 லட்சமும், மத்தியப் பிரதேசத்துக்கு 39398.53 லட்சமும், உத்தரப் பிரதேசத்துக்கு 56968.96 லட்சமும் விடுவிக்கப்பட்டிருப்பதாகக் கூறியுள்ளார்.
மேலும் ஒருங்கிணைந்த ஊட்டத்து ஊக்கத்திட்டமான  2021-22 நிதிநிலை அறிக்கையில் அறிவிக்கப்பட்டது என்றும் இதில் ஆரோக்கியம் மற்றும், ஊட்டத்துக்கான பொருளடக்கம், அதனைக் கொண்டு செல்லும் முறை, விழிப்புணர்வு மற்றும் அதனால் ஏற்படும் நன்மைகளை வலுப்படுத்த மாநில அரசுகள் வலியுறுத்தப்பட்டுள்ளன என்றும் அமைச்சர் குறிப்பிட்டுள்ளார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1779257
(Visitor Counter : 188
மனித வள மேம்பாட்டு அமைச்சகம்
இந்திய மாணவர்களுக்கு விரைவாக விசா வழங்கப்படும் என்று ஆஸ்திரேலியா அளித்துள்ள உறுதிமொழிக்கு திரு தர்மேந்திர பிரதான் வரவேற்பு தெரிவித்துள்ளார், இந்தியப் பணியாளர்களின் உலகத்தரம் வாய்ந்த திறனில் இணைந்து செயல்படுமாறு அழைப்பு விடுத்துள்ளார்
மத்திய கல்வி மற்றும் திறன் மேம்பாட்டுத் துறை அமைச்சர் திரு தர்மேந்திர பிரதான், ஆஸ்திரேலிய கல்வித் துறை அமைச்சர் திரு ஜேசன் க்ளாருடன் இன்று விவாதித்தார்.
அப்போது ஆஸ்திரேலியாவில் புதிதாக பதவியேற்றுள்ள தொழிலாளர் கட்சி அரசில் அமைச்சராகப் பொறுப்பேற்றுள்ள திரு க்ளாருக்கு, திரு தர்மேந்திர பிரதான் வாழ்த்து தெரிவித்தார். இந்திய மாணவர்களுக்கு விரைவாக விசா வழங்கப்படும் என்று அப்போது ஆஸ்திரேலிய அமைச்சர் உறுதியளித்தார்.
இம்முடிவை மனப்பூர்வமாக வரவேற்பதாக திரு பிரதான் கூறினார். பின்னர், திறன், உயர்கல்வி, பள்ளிக் கல்வி உள்ளிட்டவற்றில் இணைந்து செயல்படுவது குறித்து திரு.பிரதான் எடுத்துரைத்தார். புதிய தேசிய கல்விக் கொள்கை குறித்தும் ஆஸ்திரேலிய கல்வி அமைச்சருக்கு திரு தர்மேந்திர பிரதான் விளக்கினார்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1843409
PIB Headquarters
கொவிட்-19 - பிஐபி செய்தித் தொகுப்பு
05.05.2020
- ரசாயனம் மற்றும் உரங்கள் அமைச்சகம்
- சுகாதாரம் மற்றும் குடும்ப நலத்துறை அமைச்சகம்
- மனித வள மேம்பாட்டு அமைச்சகம்
- தொழிலாளர் மற்றும் வேலைவாய்ப்பு அமைச்சகம்
- குறு சிறு மற்றும் நடுத்தர தொழில் துறை அமைச்சகம்
- பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
(- அறிவியல் மற்றும் தொழில்நுட்பத்துறை
பிரதமர் அலுவலகம்
இந்திய-அமெரிக்கக் கூட்டணி தொடர்பான ஒருமித்த கருத்தை அதிகரித்ததற்கான அங்கீகாரம்: அமெரிக்காவின் ‘லெஜியன் ஆஃப் மெரிட்’ விருதை பெற்றுக்கொண்டு பிரதமர் கருத்து
அமெரிக்க அரசு வழங்கியுள்ள ‘லெஜியன் ஆஃப் மெரிட்’ விருது, தமக்குக் கிடைத்த மிக உயர்ந்த கௌரவம் என்று பிரதமர் திரு நரேந்திர மோடி தெரிவித்துள்ளார்.
இது தொடர்பாக அவர் வெளியிட்டுள்ள சுட்டுரைச் செய்தியில், “திரு டொனால்ட் ட்ரம்ப்-இடமிருந்து ‘லெஜியன் ஆஃப் மெரிட்’ விருது எனக்குக் கிடைத்தது மிக உயரிய கௌரவம் ஆகும். இந்திய-அமெரிக்கக் கூட்டணி தொடர்பாக இரு நாடுகளில் நிலவும் ஒருமித்த கருத்தைப் பிரதிபலிக்கும் வகையில் இருதரப்பு நல்லுறவை மேம்படுத்துவதற்காக இந்தியா மற்றும் அமெரிக்கா நாடுகளின் மக்கள் மேற்கொண்ட நடவடிக்கைகளை இந்த விருது அங்கீகரிக்கிறது.
21ஆம் நூற்றாண்டு எதிர்பாராத சவால்களையும், அதே வேளையில் வாய்ப்புகளையும் ஏற்படுத்தியுள்ளது. ஒட்டுமொத்த மனித சமூகமும் பயனடையும் வகையில் சர்வதேசத் தலைமையை வழங்குவதற்கு இருநாட்டு மக்களின் தனித்தன்மையான பலத்தை மேம்படுத்தும் வகையில் இந்திய-அமெரிக்க உறவு அமையும்.
இந்திய-அமெரிக்க உறவை மேலும் வலுப்படுத்துவதற்காக எனது அரசு, அமெரிக்க அரசு மற்றும் இருநாடுகளின் இதரப் பங்குதாரர்களுடன் தொடர்ந்து பணிபுரியும் என்று இந்தியாவின் 1.3 பில்லியன் மக்களின் சார்பாக நான் உறுதி அளிக்கிறேன்”, என்று தெரிவித்துள்ளார்.
ஜல்சக்தி அமைச்சகம்
கிருஷ்ணா மற்றும் கோதாவரி நதிகள் மேலாண்மை வாரியங்களின் அதிகார வரம்புக்கான இரண்டு அரசிதழ் அறிவிப்புகளை அரசு வெளியிட்டது
கிருஷ்ணா மற்றும் கோதாவரி நதிகள் மேலாண்மை வாரியங்களின் அதிகார வரம்புக்கான அரசிதழ் அறிவிப்புகளை 2021 ஜூலை 15 தேதியிட்டு ஜல்சக்தி அமைச்சகம் வெளியிட்டுள்ளது. இதன் மூலம், இரண்டு மாநிலங்களில் கோதாவரி மற்றும் கிருஷ்ணா நதிகளை சார்ந்து பட்டியலிடப்பட்டுள்ள திட்டங்களின் ஒழுங்குமுறை, செயல்பாடு மற்றும் பராமரிப்புக்கான அதிகாரம் கோதாவரி நதி மேலாண்மை வாரியம் மற்றும் கிருஷ்ணா நதி மேலாண்மை வாரியத்துக்கு கிடைக்கும். நீர்வளங்களை இரு மாநிலங்களில் சிறப்பாக பயன்படுத்த இது உதவும் என்று எதிர்பார்க்கப்படுகிறது.
நீண்ட காலமாக நிலுவையில் இருந்த இந்த இரு வாரியங்களுக்கான அதிகார வரம்பு குறித்த அறிவிப்பு 2020 அக்டோபரில் நடைபெற்ற தலைமை குழுவின் இரண்டாவது கூட்டத்தில் விவாதிக்கப்பட்டது. ஜல் சக்தி அமைச்சர் திரு கஜேந்திர சிங் செகாவத்தின் தலைமையில் நடைபெற்ற இந்த கூட்டத்தில் கோதாவரி நதி மேலாண்மை வாரியம் மற்றும் கிருஷ்ணா நதி மேலாண்மை வாரியம் ஆகியவற்றுக்கான அதிகார வரம்பு இந்திய அரசால் நிர்ணயிக்கப்படும் என்று முடிவெடுக்கப்பட்டது.
இதைத் தொடர்ந்து, சட்ட விதிகளுக்கு உட்பட்டு, கோதாவரி நதி மேம்பாட்டு வாரியம் மற்றும் கிருஷ்ணா நதி மேம்பாட்டு வாரியத்திற்கு தலா ஒன்று என இரண்டு அரசிதழ் அறிவிப்புகளை அரசு வெளியிட்டுள்ளது. ஆந்திரப் பிரதேசம் மற்றும் தெலங்கானாவில் கோதாவரி மற்றும் கிருஷ்ணா ஆற்று படுகைகளில் செயல்படுத்தப்படும் திட்டங்களின் நிர்வாகம், ஒழுங்குமுறை மற்றும் பராமரிப்புக்காக இந்த அறிவிப்பு வெளியிடப்பட்டுள்ளது.
இரு மாநிலங்களின் மக்கள் சம அளவில் பலன்களை பெறுவதை உறுதி செய்வதற்காக இந்த இரண்டு வாரியங்களின் சுமுகமான செயல்பாட்டுக்கு இரு மாநில அரசுகளும் முழு ஒத்துழைப்பு அளிக்கும் என்று மத்திய அரசு எதிர்பார்க்கிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1736182
பாதுகாப்பு அமைச்சகம்
இந்திய கடற்படை விமானத்தில் ஐசியு பொருத்தி ஏர் ஆம்புலன்ஸாக மாற்றம்
இந்திய கடற்படையின் ஏஎல்எச் மார்க் 3 ரக விமானத்தில் மருத்துவ ஐசியு வசதியை இந்துஸ்தான் ஏரோனாடிக்ஸ் நிறுவனம் பொருத்தியுள்ளது.
இந்திய கடற்படையின் விமான தளமான ஐஎன்எஸ் ஹன்சாவில் உள்ள ‘ஏஎல்எச் மார்க் 3’ ரக விமானத்தில் ஐசியு வசதிகளை பொருத்த முடிவு செய்யப்பட்டது.
இதன் மூலம் மோசமான வானிலை சமயத்தில், ஆபத்தான நிலையில் உள்ள நோயாளிகளை கடற்படை விமானம் மூலம் கொண்டு செல்ல முடியும்.
கடற்படை விமானத்தில் அமைக்கப்பட்டுள்ள இந்த ஐசியுவில் இரண்டு செட் டெஃபிரிலேட்டர்கள், மல்டி பாரா மானிட்டர்கள், வென்டிலேட்டர், ஆக்ஸிஜன் வசதி உள்பட பல வசதிகள் உள்ளன. நோயாளியின் உடலில் இருந்து திரவங்கள் மற்றும் காற்றுக்களை உறிஞ்சுவதற்கான கருவிகளும் இதில் உள்ளன. இவைகள் விமானத்தின் மின் சப்ளை மூலம் செயல்படும்.
மேலும் பேட்டரியில் 4 மணி நேரம் வரை இவை இயங்கும் திறனுள்ளவை. இந்த கருவிகளை 3 மணி நேரத்தில் பொருத்தி ஒரு விமானத்தை ஏர் ஆம்புலன்ஸாக மாற்ற முடியும். இந்திய கடற்படைக்கு, எச்ஏஎல் நிறுவனம் வழங்கவுள்ள 8 மருத்துவ ஐசியுக்களில் இது முதல் ஐசியு என்பது குறிப்பிடத்தக்கது.
------
(Visitor Counter : 174
அறிவியல் மற்றும் தொழில்நுட்பத்துறை
சிறப்பு முகாம் 3.0 – உயிரி தொழில்நுட்பத் துறை
நிலுவையில் உள்ள பணிகளை தீர்ப்பதற்கான சிறப்பு முகாம் 2.0 மூலம் உயிரித் தொழில்நுட்பத்துறை டிசம்பர், 2022 முதல் ஜூலை, 2023 வரையிலான காலகட்டத்தில் நாடாளுமன்ற உறுப்பினர்களின் பரிந்துரைகள்  நாடாளுமன்ற உத்தரவாதங்கள் , பிரதமர் அலுவலக குறிப்புகள் , ஐ.எம்.சி குறிப்புகள் , பொதுமக்கள் குறைகள்  உள்ளிட்ட பல்வேறு நடவடிக்கைகள் மூலம் நிலுவையில் பணிகளைக் குறைத்தது.
இக்காலகட்டத்தில் குறிப்பாக பின்வருவனவற்றைப் பொறுத்தவரை சிறந்த நடைமுறைகளை அது பின்பற்றியுள்ளது:-
1. அறிவியல் அமைச்சகங்கள் / துறைகளில் அனைத்து உயிரியல் ஆராய்ச்சி ஒழுங்குமுறை ஒப்புதலுக்கான ஒற்றை சாளர தளமான உயிரியல் ஆராய்ச்சி ஒழுங்குமுறை ஒப்புதல் இணையதளம் தொடங்குதல்.
2. துறையில் மேற்கொள்ளப்படும் முடிவுகள் தொடர்பான தாமதத்தை உறுதி செய்தல்.
3. மின்-அலுவலக பதிப்பு 7.0 க்கு இடம்பெயர்தல்
4. இத்துறையில் 100% மின்னணு ரசீதுகள் மற்றும் மின் கோப்புகளை உறுதி செய்ய முயற்சி செய்தல்
-----
(ANU/AD/IR/KPG/KRS
சுகாதாரம் மற்றும் குடும்ப நலத்துறை அமைச்சகம்
போபால் நினைவு மருத்துவமனை மற்றும் ஆராய்ச்சி மையத்தில் உள்ள பொதுப் பணி மருத்துவ அதிகாரிகள், சிறப்பு நிலை மருத்துவர்கள் மற்றும் மருத்துவ ஆசிரியர்களின் ஓய்வு பெறும் வயதை அதிகரிக்க மத்திய அமைச்சரவை ஒப்புதல்
போபாலில் உள்ள போபால் நினைவு மருத்துவமனை மற்றும் ஆராய்ச்சி மையத்தில் பணிபுரியும் பொதுப் பணி மருத்துவ அதிகாரிகள், சிறப்பு நிலை மருத்துவர்கள் மற்றும் கற்பிக்கும் மருத்துவ ஆசிரியர்களின் ஓய்வு பெறும் வயதை மத்திய சுகாதார சேவைகள் மற்றும் இதர மத்திய மருத்துவமனைகள்/நிறுவனங்களில் பணிபுரியும் மருத்துவர்களுக்கு நிகராக 65 ஆக அதிகரிக்கும் வகையில் சுகாதாரம் மற்றும் குடும்ப நலத்துறை அமைச்சகத்தின் சுகாதார ஆராய்ச்சித் துறையின் யோசனைக்கு பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டம் ஒப்புதல் அளித்தது.
பொதுப் பணி மருத்துவ அதிகாரிகள் மற்றும் கற்பித்தல், கற்பிக்காத மற்றும் மத்திய சுகாதார சேவைகளில் சார்நிலைகளில் உள்ள சிறப்பு நிபுணர்கள் ஓய்வு பெறும் வயது கடந்த 2018 ஜனவரி மாதம் அறிவிக்கை ஒன்றின் மூலம் 65 ஆக உயர்த்தப்பட்ட்து.
அரசின் இந்த முடிவு பரோடா நினைவு மருத்துவமனை மற்றும் ஆராய்ச்சி மையத்தில் உள்ள மருத்துவ ஆசிரியர்கள் மற்றும் சிறப்பு மருத்துவர்களின் பற்றாக்குறையை போக்கவும் போபால் வாயுக் கசிவு விபத்தில் பாதிக்கப்பட்டவர்கள் மற்றும் அவர்களது குடும்பத்தினரின் நோயாளிகள் பராமரிப்பு வசதியை மேம்படுத்தும்.
-------
(Visitor Counter : 70
வணிகம் மற்றும் தொழில்துறை அமைச்சகம்
இந்தியாவும், அமெரிக்காவும் பொருளாதார மற்றும் ராஜ்ஜிய ரீதியிலான உறவுகளை வலுப்படுத்த விரும்புகின்றன: திரு பியூஷ் கோயல்
இந்தியாவும், அமெரிக்காவும் பொருளாதார மற்றும் ராஜ்ஜிய ரீதியிலான உறவுகளை வலுப்படுத்த விரும்புகின்றன என்று மத்திய தொழில், வர்த்தகம், நுகர்வோர் நலன், உணவு, பொது விநியோகம் மற்றும் ஜவுளித்துறை அமைச்சர் பியூஷ் கோயல் கூறியுள்ளார்.
லாஸ் ஏஞ்செல்ஸ் நகரில் அமெரிக்க-இந்திய ராஜ்ஜிய ரீதியிலான உறவுகளை மேம்படுத்துவது தொடர்பான அமைப்பு ஏற்பாடு செய்த நிகழ்வில் கலந்து கொண்டு மத்திய அமைச்சர் பேசினார்.
“இந்தியா தற்போது பல்வேறு வெளிநாடுகளுடனான உறவுகளின் முக்கியத்துவத்தை உணர்ந்து செயல்படுகிறது என்று கூறிய மத்திய அமைச்சர், குறிப்பாக அமெரிக்கா மற்றும் ஐரோப்பியா போன்ற நாடுகளோடு இணைந்து செயலாற்றுவது புதிய வரலாற்றிற்கான பாதையை உருவாக்கும் என்றார்.
அடுத்த 25 ஆண்டுகளில் அதாவது சுதந்திரம் பெற்று 100 ஆண்டுகள் நிறைவு பெற்று இருக்கும் போது, இந்தியா ஒரு வலிமையான, வளர்ந்த நாடாக உருப்பெற்றிருக்கும் என்ற நமது பிரதமரின் தொலைநோக்கு பார்வைக்கு இது போன்ற நட்பு நாடுகளுடனான தொடர்புகள் முக்கிய பங்காற்றும் என்றார்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1858245
•••••••••••••
(Visitor Counter : 114
உள்துறை அமைச்சகம்
உத்தராகண்ட் மாநிலத்தில் இயற்கை பேரிடர்: மத்திய அமைச்சரவை செயலாளர் தலைமையில் தேசிய நெருக்கடி மேலாண்மை குழு கூட்டம்
உத்தராகண்ட் மாநிலத்தில் ஏற்பட்ட பனிப்பாறைகள் திடீர் வெடிப்பு நிகழ்வால் அங்கு நிலவும் இயற்கை பேரிடர் நிலைமை குறித்து ஆய்வு செய்ய மத்திய அமைச்சரவை செயலாளர் திரு. ராஜீவ் கவுபா தலைமையில் தேசிய நெருக்கடி மேலாண்மை குழு கூட்டம் இன்று நடைபெற்றது.
பனிப்பாறைகள் திடீரென்று வெடித்ததால் ரிஷிகங்கா ஆற்றில் வெள்ளப்பெருக்கு ஏற்பட்டு, 13.2 மெகாவாட் திறன் கொண்ட ரிஷிகங்கா நீர்மின் திட்ட கட்டமைப்புகள் தண்ணீரில் அடித்துச் செல்லப்பட்டன.
மேலும் தௌலிகங்கா ஆற்றின் மீது தபோவன் பகுதியில் செயல்படும் தேசிய அனல்மின் கழகத்தின் நீர் மின்சார திட்டமும் இந்த இயற்கை பேரிடரால் பாதிப்புக்குள்ளானது.
சம்பந்தப்பட்ட முகமைகள், மாநில நிர்வாகத்துடன் இணைந்து பணியாற்றி தேவையான அனைத்து உதவிகளையும் வழங்குமாறு அமைச்சரவை செயலாளர் உத்தரவிட்டார். காணாமல் போனவர்கள் பற்றிய தகவல்களைத் திரட்டவும், சுரங்கத்தில் சிக்கியுள்ளவர்களை விரைவில் மீட்கவும் அவர் வலியுறுத்தினார்.
மீட்பு நடவடிக்கைகள் முழுவதும் நிறைவடைந்து இயல்பு நிலை திரும்பும் வரையில் கண்காணிப்பு தொடர வேண்டும் என்றும் அவர் கூறினார்.
காணொலி காட்சி வாயிலாக இந்தக் கூட்டத்தில் கலந்துகொண்ட உத்தராகண்ட் அரசின் தலைமைச் செயலாளர், அங்கு நிலவும் கள நிலவரங்களைப் பற்றியும், மக்களை பாதுகாப்பாக வெளியேற்றுவதற்கும், வெள்ளத்தினால் ஏற்பட்டுள்ள பாதிப்பைத் தடுக்கவும் மேற்கொள்ளப்பட்டு வரும் நடவடிக்கைகளை விரிவாக எடுத்துரைத்தார்.
மத்திய நீர் ஆணையத்தின் தகவலின் படி தண்ணீரின் அளவு கட்டுப்படுத்தப்பட்டதால் நீரோட்ட வெள்ள அபாயம் இல்லை. அருகாமையில் உள்ள கிராமங்களுக்கும் எந்த அச்சுறுத்தலும் இல்லை. இந்திய ராணுவமும், இந்திய- திபெத் எல்லை பாதுகாப்பு படை வீரர்களும் இணைந்து மேற்கொள்ளும் மீட்புப் பணிகளில், ஒரு சுரங்கத்திலிருந்து 12 பேர் மீட்கப்பட்டுள்ளனர்.
தேசிய பேரிடர் மீட்புப் படையின் இரண்டு குழுக்கள் அங்கு பயணம் மேற்கொண்டுள்ள நிலையில், ஹிந்தோனிலிருந்து சென்றுள்ள கூடுதலான மூன்று குழுக்கள் இன்று இரவு அந்தப் பகுதியை சென்றடையும். 200-க்கும் மேற்பட்ட இந்திய- திபெத் எல்லை பாதுகாப்புப்படை வீரர்கள் மீட்புப் பணியில் ஈடுபட்டு வருகின்றனர். இந்திய ராணுவத்தின் பொறியியல் பணிக்குழுவினரும் பணியமர்த்தப்பட்டுள்ளனர்.
அந்தப் பகுதியில் அடுத்த இரண்டு நாட்களுக்கு மழை எச்சரிக்கை ஏதுமில்லை என்று இந்திய வானிலை ஆராய்ச்சி மையம் தெரிவித்துள்ளது.
மத்திய உள்துறை செயலாளர், எரிசக்தி செயலாளர், இந்திய- திபெத் எல்லை பாதுகாப்புப் படையின் தலைமை இயக்குநர், முப்படைகளின் தலைமைத் தளபதி, தேசிய பேரிடர் மேலாண்மை ஆணையத்தின் உறுப்பினர்கள், தேசிய பேரிடர் மீட்புப் படையின் தலைமை இயக்குநர், மத்திய நீர் ஆணையத்தின் தலைவர், இந்திய வானிலை ஆராய்ச்சி மையத்தின் தலைமை இயக்குநர், பாதுகாப்பு ஆராய்ச்சி மற்றும் மேம்பாட்டு நிறுவனத்தின் தலைவர் உள்ளிட்ட அதிகாரிகளும், உத்தராகண்ட் மாநிலத்தின் தலைமை செயலாளரும், அதிகாரிகளும் இந்தக் கூட்டத்தில் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1695983
------
(Visitor Counter : 210
மத்திய அமைச்சரவை
மாற்றுத்திறனாளிகளுக்கான தலைமை ஆணைய அலுவலகத்தில் இரண்டு ஆணையர்கள் பதவியை அமைக்க மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையிலான மத்திய அமைச்சரவை மாற்றுத்திறனாளிகளுக்கான உரிமைச் சட்டம், 2016-ன் கீழ் மாற்றுத்திறனாளிகளுக்கான தலைமை ஆணையர் அலுவலகத்தில் இரண்டு ஆணையர்கள் பதவியை உருவாக்குவதற்கான பரிந்துரைக்கு ஒப்புதல் அளித்துள்ளது. இந்த இரண்டு ஆணையர்கள் பதவியில், ஒரு பதவி மாற்றுத்திறனாளிக்கானது.
மேற்குறிப்பிட்டுள்ள இரண்டு ஆணையர்களும் தலைமை ஆணையர் சட்டத்தில் குறிப்பிட்டுள்ளபடி தமது செயல்பாடுகளை மேற்கொள்ள உதவியாகப் பணிபுரிவார்கள். இதன் மூலம் இந்த அலுவலகம் மாற்றுத்திறனாளிகள் தொடர்பான புகார்களுக்கு வேகமாக தீர்வு காண்பதுடன், கண்காணிப்பு முறையையும் வலுப்படுத்த முடியும்.
ரசாயனம் மற்றும் உரங்கள் அமைச்சகம்
புதுதில்லியின் பழங்கோட்டையில் ஆரோக்ய பாரம்பரிய நடைபயிற்சியில் டாக்டர் மன்சுக் மாண்டவியா பங்கேற்றார்
நடைப்பயிற்சியின் சுகாதார பயன்கள் மற்றும் மக்கள் மருந்தகப் பொது மருந்துகள் பற்றி விழிப்புணர்வை உருவாக்க புதுதில்லியின் பழங்கோட்டையில், இன்று நடைபெற்ற ஆரோக்ய பாரம்பரிய நடைபயிற்சியில் மத்திய சுகாதாரம் மற்றும் ரசாயனம், உரங்கள் துறை அமைச்சர் டாக்டர் மன்சுக் மாண்டவியாவும், பிரமுகர்களும் பங்கேற்றனர்.
ஒரு வாரகாலம் கொண்டாடப்படுகின்ற மக்கள் மருந்தக தினத்தின் நான்காவது நாளான இன்று நடைபயிற்சியால் ஏற்படும் உடல்நலம், உடல் சார்ந்த செயல்பாடுகள் என்ற செய்திகளை பரவலாக்கவும், மக்கள் மருந்தக மையங்களில் தரமான, செலவு குறைந்த பொது மருந்துகள் கிடைப்பது பற்றிய செய்தியைப் பரவலாக்கவும், 9 நகரங்களில் 10 இடங்களில் ஆரோக்கியத்திற்கான பாரம்பரிய நடைப்பயிற்சிக்கு ஏற்பாடு செய்யப்பட்டிருந்தது.
இந்திய சுதந்திரத்தின் 75-வது ஆண்டுப் பெருவிழாவை நினைவுகூரும் வகையில், இந்த ஆண்டு இந்திய மருந்துகள் மற்றும் மருத்துவ உபகரணங்கள் குழு  மக்கள் மருந்தக தினத்தின் ஒரு வார கால கொண்டாட்டங்களை 2022 மார்ச் 1 அன்று தொடங்கியது. மக்கள் மருந்தக உறுதி ஏற்பு யாத்திரை, மகளிர் சக்தி கௌரவிப்பு, குழந்தைகளுக்கு உகந்த மக்கள் மருந்தகம் என்ற நிகழ்வுகளை முறையே மார்ச் 1,2,3 ஆகிய தேதிகளில் பிஎம்பிஐ நடத்தியுள்ளது.
மத்திய அமைச்சரவை
இந்தியா- ருவாண்டா இடையே விமான சேவை ஒப்பந்தம் மேற்கொள்வதற்கு மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா - ருவாண்டா இடையே விமான சேவைகள் ஒப்பந்தத்தை மேற்கொள்ள ஒப்புதல் அளிக்கப்பட்டது.
இந்த ஒப்பந்தத்தின் மூலம், இந்தியா-ருவாண்டா இடையே வர்த்தகம், முதலீடு, சுற்றுலா, கலாச்சார மாற்றம் ஆகியவற்றை பெருமளவில் அதிகரிக்க வாய்ப்பு ஏற்படும். மேலும், விமானப் போக்குவரத்து துறையிலும் வளர்ச்சி ஏற்படும். இரு நாடுகளின் விமான நிறுவனங்களுக்கும் வர்த்தக வாய்ப்புகளை ஏற்படுத்துவதோடு, வலுவான மற்றும் தடையில்லாத இணைப்பை ஏற்படுத்துவதற்கான சூழ்நிலையை ஏற்படுத்தும். மேலும், பாதுகாப்பையும் உறுதிப்படுத்தும்.
PIB Headquarters
பன்னோக்குப் பணியாளர் எம்.டி.எஸ்.  தேர்வு 2019
பன்னோக்குப் பணியாளர் – எம்.டி.எஸ்.  பதவிக்களுக்கான 2 ஆம் தாள் தேர்வை , மத்திய அரசு பணியாளர் தேர்வாணையம் 24.11.2019 அன்று ஒரே அமர்வாக  நடத்தவுள்ளது. தென் மண்டலத்தில் முதல்நிலைத் தேர்வு எழுதியவர்களில் 7,922 விண்ணப்பதாரர்கள் இரண்டாம் தாள் தேர்வு எழுத தகுதிபெற்றுள்ளனர்.
இந்தத் தேர்வு, தமிழ்நாட்டில் சென்னை, திருச்சிராப்பள்ளி மற்றும் திருநெல்வேலியிலும், தெலங்கானாவில், ஹைதராபாத் மற்றும் வாரங்கலிலும், ஆந்திராவில் கர்னூல், விஜயவாடா மற்றும் விசாகப்பட்டினம் ஆகிய எட்டு மையங்கள் / நகரங்களில் உள்ள 24 இடங்களில் நடைபெறவுள்ளது.
இயல்பான விண்ணப்பதாரர்களுக்கு காலை 11 முதல் 11.30 மணிவரை இந்தத் தேர்வு நடத்தப்படும். பார்வைத் திறன் குறைபாடு / பெருமூளை பக்கவாதம் / லோகோமோட்டார் குறைபாடுகளால் பாதிக்கப்பட்டவர்களுக்கு காலை 11 முதல் 11.40 மணிவரை தேர்வு நடைபெறும்.
இத்தேர்வுக்கான மின்னணு அனுமதிச் சான்றிதழ்களை தேர்வாணையத்தின் மண்டல அலுவலகம் தனது இணையதளத்தில்  இன்று 20.11.2019 முதல் பதிவிறக்கம் செய்து கொள்ள ஏற்பாடு செய்துள்ளது. இதுபற்றிய தகவல்கள் விண்ணப்பதாரர்களுக்கு அவர்களது விண்ணப்பத்தில் குறிப்பிட்டிருந்த செல்போன் எண்ணுக்கு எஸ்எம்எஸ் வாயிலாகவும், மின்னஞ்சல் முகவரிக்கும் அனுப்பிவைக்கப்பட்டுள்ளது.
விண்ணப்பதாரர்கள் ஸ்மார்ட் / டிஜிட்டல் கைக் கடிகாரங்கள், புத்தகங்கள், துண்டுச் சீட்டுகள், பத்திரிகைகள் மற்றும் மின்னணு சாதனங்கள் போன்ற தடைசெய்யப்பட்ட பொருட்களை எடுத்துவர கண்டிப்பாக அனுமதிக்கப்பட மாட்டார்கள். இதுபோன்ற பொருட்களை வைத்திருப்பது கண்டறியப்பட்டால் அந்த விண்ணப்பதாரரின் விண்ணப்பம் ரத்து செய்யப்பட்டு 3 முதல் 5 ஆண்டுகள் வரை தேர்வு எழுத தடைவிதிப்பது உள்ளிட்ட குற்றவியல் நடவடிக்கைகள் மேற்கொள்ளப்படும்.
எனவே, விண்ணப்பதாரர்கள் யாரும் தடைசெய்யப்பட்ட பொருட்களையோ, பைகளையோ, தேர்வுக்கூடத்திற்கு எடுத்துவர வேண்டாம் என அறிவுறுத்தப்படுகின்றனர்.
6. மின்னணு அனுமதிச் சான்றிதழ்கள் மற்றும் பிறந்த தேதிக்கான அசல் அனுமதி ஆவணங்கள் இல்லாத விண்ணப்பதாரர்கள், தேர்வு எழுத அனுமதிக்கப்பட மாட்டார்கள். எனவே, அனைத்து விண்ணப்பதாரர்களும் தங்களது மின்னணு அனுமதிச் சான்றிதழை தவறாமல் பதிவிறக்கம் செய்து கொண்டு வர வேண்டும். கூடுதல் விவரங்களுக்கு சென்னை மத்திய அரசு பணியாளர் தேர்வாணையத்தின் தென்மண்டல அலுவலகத்தை  தொடர்பு கொண்டு அறிந்து கொள்ளலாம் என தேர்வாணையத்தின் தென்மண்டல இயக்குநர் திரு.
கே நாகராஜா வெளியிட்டுள்ள செய்திக் குறிப்பில் தெரிவிக்கப்பட்டுள்ளது.